Cradock Hoërskool se krieketseisoen in volle swang | AWSUM School News
Home›Regional News›Eastern Cape›Cradock Hoërskool se krieketseisoen in volle swang
Cradock Hoërskool se krieketseisoen in volle swang
Cradock Hoërskool se krieketseisoen het die afgelope week in alle erns in aanvang geneem met vier wedstryde wat deur die onderskeie spanne gespeel is. Die eerste span het twee wedstryde gespeel – ‘n T20 teen Marlow en ‘n wedstryd oor 50 beurte per kolfspan teen Hanklip – , terwyl die onder 15’s en die tweede span elk een wedstryd gespeel het.
Die eerste span se eerste wedstryd was op Woensdag 4 September toe daar tuis teen Marlow kragte gemeet is. Marlow het die loot gewen en besluit om eerste te kolf. CHS se openingsboulers het hulle skuldig gemaak aan baie los boulwerk waaruit Marlow se aanvangs kolwers onmiddellik munt geslaan het. Marlow het uiteindelik 177/5 in hul toegelate 20 boulbeurte aangeteken. CHS het hard teruggeveg met veral Neil Slabbert wat puik gekolf en uiteindelik 64 lopies aangeteken het. Saam met Patrick Lord (32) was Neil betrokke in ‘n vennootskap van 74 lopies om die vierde paaltjie. CHS het uiteindelik 136/5 aangeteken en die wedstryd met 38 lopies verloor.
Op Saterdag 7 September het die eerste elftal op Queenstown teen Hangklip kragte gemeet. CHS het besluit om eerste te kolf nadat hulle die loot gewen het en uiteindelik die mooi totaal van 239 aangeteken. Khanya Papu met 57 en Neil Slabbert met 53 was die beste kolwers, terwyl Luandre Olivier met 26 en Musa Green met 19 ook waardevolle bydraes gelewer het. In hulle kolfbeurt is Hangklip uitgehaal vir 126, wat aan CHS ‘n baie goeie oorwinning van 113 lopies besorg het. Die beste bouler was Musa Green wat ‘n goeie veelsydige vertoning afgesluit het met ‘n puik boulontleding van 5/15 in 6 boulbeurte.
Musa Green het 5 paaltjies teen hangklip gewen het, hier is hy saam met sy afrigter, mnr.Karl Snyman.
CHS se onder 15’s het hul tweede goeie oorwinning van die seisoene behaal deur vir Marlow in ‘n wegwedstryd met 4 paaltjies te klop. Marlow het eerste gekolf en 102/9 in hul toegelate 25 boulbeurte aangeteken. Denzil Meyers met 3/13 en Sibabalwa Poyo met 3/17 was CHS se mees suksesvolle boulers. CHS het die wenlopies in die 19de boulbeurt aangeteken om die telling op 108/6 te staan te bring. CHS se beste kolwers was Denzil Meyers met 34 en Sibulele Poyo met 18 lopies.
Daar was groot opwinding by die spelers van CHS voor die aanvang van die tweede span se tuiswedstryd teen Hangklip se tweede span, aangesien dit vir die meeste van hulle die eerste proesel van ‘n krieketwedstryd was. Hangklip het eerste gekolf en is almal uitgeboul vir 97 lopies. CHS se beste bouler was die kaptein Mbalentle Mdingi wat 3/13 met sy wegbreke geneem het. Hangklip het die wedstryd met 51 lopies gewen deur vir CHS uit te boul vir 46.
WATCH: Woodhill College learner ambassador of the ...
HTS Middelburg krieketspeler maak sy merk in SA-span
Curro Hazeldean se uitstekende krieketuitslae
Hoërskool Waterkloof krieketspan is Liga wenners
Hoërskool Garsfontein o.14A-Krieket maak geskiedenis
Hoërskool Robertson se o.15 krieketmanne meet kragte teen Swellendam
HS Upington se Koorfees`n fees vir die siel!
Young learner of St John’s College places 1st at Gauteng Track Championships